《五言二十韵别方氏长孙女》
宋代·刘克庄

中年别作恶，大老何以堪。
我如安昌侯，爱女甚于男。
念汝明当发，一夕起再三。
绝怜汝父贫，练裳与蒿簪。
不量此蓝缕，遣嫁彼槐潭。
古云妇难为，采桑自餧蚕。
冰鱼或冬笋，旦旦营旨甘。
亦有嗜江水，远汲劳肩担。
今汝一何幸，琴瑟和且湛。
虎符舅光宠，象服姑尊严。
亭传盛供帐，吏士罗騑骖。
汝但谨内则，毋使妇德惭。
晨昏躬定省，富贵勿豢酣。
百行孝为先，彤管垂美谈。
汝当法淑人，倩当肖铁庵。
汝翁虽在家，譬如住精蓝。
不下赵州床，常共弥陀龛。
愿汝福惠全，早叶维熊占。
它日来归宁，伴我村北南。
庞老与灵照，安知非同参。

作者简介：刘克庄(1187～1269) 南宋诗人、词人、诗论家。字潜夫，号后村。福建莆田人。宋末文坛领袖，辛派词人的重要代表，词风豪迈慷慨。在江湖诗人中年寿最长，官位最高，成就也最大。晚年致力于辞赋创作，提出了许多革新理论。